Belső adatkezelési és adatbiztonsági szabályzat

Tudományos Számítások Virtuális Intézete Egyesület

2023.03.27.

Tartalom

[I. A szabályzat hatálya 1](#_Toc129449664)

[II. A szabályzat célja 2](#_Toc129449665)

[III. Irányadó jogszabályok 2](#_Toc129449666)

[IV. Értelmező rendelkezések 2](#_Toc129449667)

[V. Az adatkezelés alapelvei 3](#_Toc129449668)

[VI. Adatkezelési jogalapok 4](#_Toc129449669)

[VII. Az adatvagyon leltár 5](#_Toc129449670)

[VIII. Az érintett jogai és azok érvényesítése 5](#_Toc129449671)

[Tájékoztatáshoz való jog 5](#_Toc129449672)

[Tájékoztatás az érintett kérésére 6](#_Toc129449673)

[Kötelező tájékoztatás 6](#_Toc129449674)

[Hozzáférés joga 8](#_Toc129449675)

[Helyesbítéshez való jog 8](#_Toc129449676)

[Törléshez (elfeledtetéshez) való jog 9](#_Toc129449677)

[Tiltakozás 10](#_Toc129449678)

[Adathordozhatósághoz való jog 11](#_Toc129449679)

[IX. Adatkezelési tevékenységek nyilvántartása 11](#_Toc129449680)

[X. Adatbiztonsági rendelkezések 12](#_Toc129449681)

[XI. Adatvédelmi incidensek kezelése 13](#_Toc129449682)

[XII. Hatályba léptető és záró rendelkezések 13](#_Toc129449683)

# I. A szabályzat hatálya

1. Jelen szabályzat hatálya kiterjed a **Tudományos Számítások Virtuális Intézete Egyesület** (a továbbiakban: Egyesület) teljes egészére, összes tagjára és a tisztségviselők és önkéntesek Egyesülettel kapcsolatos munkavégzésük tekintetében.

# II. A szabályzat célja

1. A Szabályzat célja, hogy biztosítsa a személyes adatok Alaptörvény szerinti védelmének érvényesülését, az információs önrendelkezés megvalósulását, továbbá, hogy az Egyesület által kezelt személyes adatok tekintetében meghatározza az adatkezelés során irányadó adatvédelmi és adatbiztonsági szabályokat.

# III. Irányadó jogszabályok

1. Az Egyesületnek az adatkezelése során az alábbi jogszabályokban foglalt előírásoknak megfelelően kell eljárnia, a jelen belső szabályzatban foglaltak szerint:
2. Az Európai Parlament és a Tanács (EU) 2016/679 Rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet, a továbbiakban: GDPR);
3. az információs önrendelkezési jogról és az információszabadságról szóló 2011. évi CXII. törvény;
4. a polgári törvénykönyvről szóló 2013. évi V. törvény (a továbbiakban: Ptk.).

# IV. Értelmező rendelkezések

1. A GDPR-ban meghatározott fogalmak, amelyek közül jelen belső szabályzat jellegével összhangban az alábbi fogalmak emelendők ki:
2. **Személyes adat:** azonosított vagy azonosítható természetes személyre („érintett”) vonatkozó bármely információ; azonosítható az a természetes személy, aki közvetlen vagy közvetett módon, különösen valamely azonosító, például név, szám, helymeghatározó adat, online azonosító vagy a természetes személy testi, fiziológiai, genetikai, szellemi, gazdasági, kulturális vagy szociális azonosságára vonatkozó egy vagy több tényező alapján azonosítható.
3. **Adatkezelés**: a személyes adatokon vagy adatállományokon automatizált vagy nem automatizált módon végzett bármely művelet vagy műveletek összessége, így a gyűjtés, rögzítés, rendszerezés, tagolás, tárolás, átalakítás vagy megváltoztatás, lekérdezés, betekintés, felhasználás, közlés, továbbítás, terjesztés vagy egyéb módon történő hozzáférhetővé tétel útján, összehangolás vagy összekapcsolás, korlátozás, törlés, illetve megsemmisítés.
4. **Adatkezelő**: az a természetes vagy jogi személy, közhatalmi szerv, ügynökség vagy bármely egyéb szerv, amely a személyes adatok kezelésének céljait és eszközeit önállóan vagy másokkal együtt meghatározza; ha az adatkezelés céljait és eszközeit az uniós vagy a tagállami jog határozza meg, az adatkezelőt vagy az adatkezelő kijelölésére vonatkozó különös szempontokat az uniós vagy a tagállami jog is meghatározhatja.
5. **Címzett**: az a természetes vagy jogi személy, közhatalmi szerv, ügynökség vagy bármely egyéb szerv, akivel vagy amellyel a személyes adatot közlik, függetlenül attól, hogy harmadik fél-e. Azon közhatalmi szervek, amelyek egy egyedi vizsgálat keretében az uniós vagy a tagállami joggal összhangban férhetnek hozzá személyes adatokhoz, nem minősülnek címzettnek; az említett adatok e közhatalmi szervek általi kezelése meg kell, hogy feleljen az adatkezelés céljainak megfelelően az alkalmazandó adatvédelmi szabályoknak.
6. **Egyesület**: a Ptk. szerinti, a tagok közös, tartós, alapszabályban meghatározott céljának folyamatos megvalósítására létesített, nyilvántartott tagsággal rendelkező jogi személy.
7. **Harmadik fél**: az a természetes vagy jogi személy, közhatalmi szerv, ügynökség vagy bármely egyéb szerv, amely nem azonos az érintettel, az adatkezelővel, az adatfeldolgozóval vagy azokkal a személyekkel, akik az adatkezelő vagy adatfeldolgozó közvetlen irányítása alatt a személyes adatok kezelésére felhatalmazást kaptak.
8. **Nyilvántartási rendszer**: a személyes adatok bármely módon – centralizált, decentralizált vagy funkcionális, vagy földrajzi szempontok szerint – tagolt állománya, amely meghatározott ismérvek alapján hozzáférhető.
9. **Adatvédelmi incidens**: a biztonság olyan sérülése, amely a továbbított, tárolt vagy más módon kezelt személyes adatok véletlen vagy jogellenes megsemmisítését, elvesztését, megváltoztatását, jogosulatlan közlését vagy az azokhoz való jogosulatlan hozzáférést eredményezi.
10. **Képviselő**: az az Európai Unióban tevékenységi hellyel, illetve lakóhellyel rendelkező és az adatkezelő vagy adatfeldolgozó által a 27. cikk alapján írásban megjelölt természetes vagy jogi személy, aki, illetve amely az adatkezelőt vagy adatfeldolgozót képviseli az adatkezelőre vagy adatfeldolgozóra az e rendelet értelmében háruló kötelezettségek vonatkozásában.

# V. Az adatkezelés alapelvei

1. Az Egyesület az adatok kezelését jogszerűen és tisztességesen, valamint az érintett számára átlátható módon végzi (jogszerűség, tisztességes eljárás és átláthatóság).
2. Az Egyesület a személyes adatok gyűjtését csak meghatározott, egyértelmű és jogszerű célból végzi, és azokat nem kezeli ezekkel a célokkal össze nem egyeztethető módon (célhoz kötöttség).
3. Az Egyesület az adatkezelést annak célja szempontjából megfelelően és relevánsan, és a szükségesre korlátozva végzi (adattakarékosság). Ennek megfelelően az Egyesület nem gyűjt, és nem tárol több adatot, mint amennyi az adatkezelés céljának a megvalósulásához feltétlenül szükséges.
4. Az Egyesület adatkezelése pontos és naprakész. Az Egyesület minden ésszerű intézkedést megtesz annak érdekében, hogy az adatkezelés céljai szempontjából pontatlan személyes adatokat haladéktalanul törlésre vagy helyesbítésre kerüljenek (pontosság).
5. Az Egyesület a személyes adatokat olyan formában tárolja, amely az érintettek azonosítását csak a személyes adatok kezelése céljainak eléréséhez szükséges ideig teszi lehetővé, figyelemmel a vonatkozó jogszabályokban meghatározott tárolási kötelezettségre (korlátozott tárolhatóság).
6. Az Egyesület megfelelő technikai vagy szervezési intézkedések alkalmazásával biztosítja a személyes adatok megfelelő biztonságát, ideértve a személyes adatok jogosulatlan vagy jogellenes kezelésével, véletlen elvesztésével, megsemmisítésével vagy károsodásával szembeni védelmet (integritás és bizalmas jelleg).
7. Az Egyesület felelős a fentiekben részletezett alapelveknek való megfelelésért, továbbá az Egyesület igazolja ezen megfelelést (elszámoltathatóság). Ennek értelmében az Egyesület gondoskodik a jelen belső szabályzatban foglaltak folyamatos érvényesüléséről, az adatkezelésének folyamatos felülvizsgálatáról és szükség esetén az adatkezelési eljárások módosításáról, kiegészítéséről. Az Egyesület a jogszabályi kötelezettségeknek való megfelelés igazolására dokumentációt készít.

# VI. Adatkezelési jogalapok

1. A személyes adatok kezelése kizárólag akkor és annyiban jogszerű, amennyiben legalább a 13-18. pontban meghatározott jogalapok egyike teljesül:
2. Az érintett hozzájárulását adta személyes adatainak egy vagy több konkrét célból történő kezeléséhez (a továbbiakban: hozzájáruláson alapuló adatkezelés).
3. Az adatkezelés olyan szerződés teljesítéséhez szükséges, amelyben az érintett az egyik fél, vagy az a szerződés megkötését megelőzően az érintett kérésére történő lépések megtételéhez szükséges (a továbbiakban: szerződésen alapuló adatkezelés).
4. Az adatkezelés az Egyesületre vonatkozó jogi kötelezettség teljesítéséhez szükséges (a továbbiakban: jogi kötelezettségen alapuló adatkezelés).
5. Az adatkezelés az érintett vagy egy másik természetes személy létfontosságú érdekeinek védelme miatt szükséges (a továbbiakban: létfontosságú érdeken alapuló adatkezelés).
6. Az adatkezelés közérdekű vagy az Egyesületre ruházott közhatalmi jogosítvány gyakorlásának keretében végzett feladat végrehajtásához szükséges (a továbbiakban: közhatalmi jogosítványon alapuló adatkezelés).
7. Az adatkezelés az Egyesület vagy egy harmadik fél jogos érdekeinek érvényesítéséhez szükséges, kivéve, ha ezen érdekekkel szemben elsőbbséget élveznek az érintett olyan érdekei vagy alapvető jogai és szabadságai, amelyek személyes adatok védelmét teszik szükségessé, különösen, ha az érintett gyermek (a továbbiakban: jogos érdeken alapuló adatkezelés).
8. Az Egyesület egy adott személyes adatkör kezelése vonatkozásában mindig csak egy jogalap alapján végzi az adatkezelést. Az adatkezelés jogalapja az adatkezelés során változhat.

# VII. Az adatvagyon leltár

1. Az Egyesület a tevékenysége körében végzett adatkezelésre vonatkozó, a GDPR és a jogszabályok által előírt kötelezettségeknek megfelelő technikai és szervezési intézkedések megalkotása céljából adatvagyon leltárt készít. Az adatvagyon leltár tartalmazza az Egyesület által kezelt összes adatkört.
2. Az Egyesület adatkezelési tevékenységével összefüggésben az adatvagyon leltárban meghatározásra kerülnek az alábbiak:
3. az érintett *[például tag, szállító],*
4. az adatkezelés megnevezése és célja *[például szerződésben vállalt kötelezettség teljesítése],*
5. a kezelt adatok köre *[például név, lakcím, telefonszám, e-mail cím,],*
6. esetlegesen kezelt különleges adatok köre *[például egészségügyi adatok],*
7. az adatkezelés jogalapja *[például szerződés, jogszabály, jogos érdek],*
8. az adatkezelés időtartama *[például számviteli törvény szerinti 8 év],*
9. kik férhetnek hozzá a személyes adatokhoz az Egyesület szervezetén belül *[például elnök, mentorok],*
10. ki számára kerülhet az adat továbbításra *[például támogatók],*
11. alkalmaz-e az Egyesület adatfeldolgozót, ha igen kit, milyen célra és milyen személyes adatokhoz férhet hozzá és mennyi ideig tárolhatja a személyes adatokat *[például szerver üzemeltető, honlap üzemeltető].*

# VIII. Az érintett jogai és azok érvényesítése

1. Az Egyesület a GDPR rendelkezéseivel összhangban az alábbiakat biztosítja az érintettek számára.

## Tájékoztatáshoz való jog

1. A tájékoztatáshoz való jog minden adatkezelési jogalap vonatkozásában megilleti az érintettet.
2. Az Egyesület tömör, átlátható, érthető és könnyen hozzáférhető formában, világosan és közérthetően megfogalmazva nyújt tájékoztatást az érintettek számára.
3. Az információkat írásban vagy más módon – ideértve adott esetben az elektronikus utat is – kell megadni.

## Tájékoztatás az érintett kérésére

1. Az érintett kérésére szóbeli tájékoztatás is adható, feltéve, hogy más módon igazolták az érintett személyazonosságát.
2. Az Egyesület indokolatlan késedelem nélkül, de mindenféleképpen a kérelem beérkezésétől számított 30 napon belül tájékoztatja az érintettet a hozott intézkedésekről.
3. Szükség esetén, figyelembe véve a kérelem összetettségét és a kérelmek számát, a 30 napos határidő további 60 nappal meghosszabbítható. A határidő meghosszabbításáról az Egyesület a késedelem okainak megjelölésével a kérelem kézhezvételétől számított 30 napon belül tájékoztatja az érintettet. Ha az érintett elektronikus úton nyújtotta be a kérelmet, a tájékoztatást lehetőség szerint elektronikus úton kell megadni, kivéve, ha az érintett azt másként kéri.
4. A tájékoztatást és intézkedést díjmentesen kell biztosítani.
5. Ha az érintett kérelme egyértelműen megalapozatlan vagy – különösen ismétlődő jellege miatt – túlzó, úgy az Egyesület, figyelemmel a kért információ vagy tájékoztatás nyújtásával vagy a kért intézkedés meghozatalával járó adminisztratív költségekre:
6. ésszerű összegű díjat számíthat fel, vagy
7. megtagadhatja a kérelem alapján történő intézkedést.
8. A kérelem egyértelműen megalapozatlan vagy túlzó jellegének bizonyítása az Egyesületet terheli.

## Kötelező tájékoztatás

1. Amennyiben az Egyesület az adatokat közvetlenül az érintettől szerezte meg (ide értve különösen a tagokat), úgy az Egyesület mindenképpen tájékoztatást nyújt az alábbiakról:
2. az Egyesület képviselőjének a kiléte és elérhetőségei;
3. a személyes adatok tervezett kezelésének célja, valamint az adatkezelés jogalapja
4. a jogos érdeken alapuló adatkezelés esetén, az Egyesület vagy harmadik fél jogos érdekei;
5. adott esetben a személyes adatok címzettjei
6. adott esetben annak ténye, hogy az Egyesület harmadik országba vagy nemzetközi szervezet részére kívánja továbbítani a személyes adatokat,
7. A személyes adatok első megszerzésének időpontjában az Egyesület a fentieken túl az érintetteket tájékoztatja az alábbiakról is:
8. a személyes adatok tárolásának időtartamáról
9. az érintett azon jogáról, hogy kérelmezheti az Egyesülettől a rá vonatkozó személyes adatokhoz való hozzáférést, azok helyesbítését, egyes jogalapokhoz tartozó adatkezelés esetében törlését vagy kezelésének korlátozását, és egyes jogalapokhoz tartozó adatkezelés esetében tiltakozhat az ilyen személyes adatok kezelése ellen, valamint az érintett adathordozhatósághoz való jogáról;
10. a hozzájáruláson alapuló adatkezelés bármely időpontban történő visszavonásához való jog, amely nem érinti a visszavonás előtt a hozzájárulás alapján végrehajtott adatkezelés jogszerűségét;
11. a felügyeleti hatósághoz (Nemzeti Adatvédelmi Hatóság, továbbiakban: Hatóság vagy NAIH) címzett panasz benyújtásának jogáról;
12. arról, hogy a személyes adat szolgáltatása jogszabályon vagy szerződéses kötelezettségen alapul vagy szerződés kötésének előfeltétele-e, valamint hogy az érintett köteles-e a személyes adatokat megadni, továbbá hogy milyen lehetséges következményekkel járhat az adatszolgáltatás elmaradása.
13. Ha az Egyesület a személyes adatokon a gyűjtésük céljától eltérő célból további adatkezelést kíván végezni, a további adatkezelést megelőzően tájékoztatja az érintettet erről az eltérő célról és a 33. pontban említett minden releváns kiegészítő információról.
14. Az Egyesület a kötelező tájékoztatásnak többféle módon tehet eleget.
15. A 33. pontban foglalt információkat az Egyesület ("Adatkezelési tájékoztató" címen) közzéteszi a honlapján olyan módon, hogy az könnyen megtalálható és könnyen elérhető legyen bárki számára.
16. A honlapon való közzététel mellett vagy helyett, az Egyesület választhatja az "Adatkezelési tájékoztató" szerződés mellékleteként történő hozzáférhetővé tételét. Ebben az esetben elegendő az adott érintetti körre vonatkozó adatkezelési tájékoztatást az érintett rendelkezésére bocsátani. Általános Szerződési Feltétel (ÁSZF) részét nem képezheti az "Adatkezelési tájékoztató".

## Hozzáférés joga

1. A hozzáférés joga minden adatkezelési jogalap vonatkozásában megilleti az érintettet.
2. Az érintett jogosult arra, hogy az Egyesülettől visszajelzést kapjon arra vonatkozóan, hogy személyes adatainak kezelése folyamatban van-e, és ha ilyen adatkezelés folyamatban van, jogosult arra, hogy a személyes adatokhoz és a következő információkhoz hozzáférést kapjon:
3. az adatkezelés céljai;
4. az érintett személyes adatok kategóriái;
5. azon címzettek vagy címzettek kategóriái, akikkel, illetve amelyekkel a személyes adatokat az Egyesület közölte vagy közölni fogja,
6. adott esetben a személyes adatok tárolásának tervezett időtartama;
7. az érintett azon joga, hogy kérelmezheti az Egyesülettől a rá vonatkozó személyes adatok helyesbítését, egyes jogalapokhoz kötött adatkezelés esetén ezen adatok törlését vagy kezelésének korlátozását, és egyes jogalapokhoz kötött adatkezelés esetén tiltakozhat az ilyen személyes adatok kezelése ellen;
8. a felügyeleti hatósághoz címzett panasz benyújtásának joga;
9. ha az adatokat nem az érintettől gyűjtötték, a forrásukra vonatkozó minden elérhető információ;
10. az automatizált döntéshozatal ténye, ideértve a profilalkotást is, valamint legalább ezekben az esetekben az alkalmazott logikára és arra vonatkozó érthető információk, hogy az ilyen adatkezelés milyen jelentőséggel bír, és az érintettre nézve milyen várható következményekkel jár.
11. Az Egyesület az adatkezelés tárgyát képező személyes adatok másolatát az érintett rendelkezésére bocsátja.
12. Az érintett által kért további másolatokért az Egyesület az adminisztratív költségeken alapuló, ésszerű mértékű díjat számíthat fel.

## Helyesbítéshez való jog

1. A helyesbítéshez való jog minden adatkezelési jogalap vonatkozásában megilleti az érintettet.
2. Az Egyesület, az érintett erre irányuló kérelme esetén indokolatlan késedelem nélkül helyesbíti az érintettre vonatkozóan pontatlanul kezelt személyes adatokat. Az érintett jogosult arra, hogy kérje a hiányos személyes adatok – egyebek mellett kiegészítő nyilatkozat útján történő – kiegészítését.

## Törléshez (elfeledtetéshez) való jog

1. A törléshez (elfeledtetéshez) való jog nem illeti meg az érintettet automatikusan, minden jogalaphoz kapcsolódó adatkezelés vonatkozásában.
2. Az Egyesület indokolatlan késedelem nélkül törli az érintettre vonatkozó személyes adatokat, ha az alábbi indokok valamelyike fennáll:
3. a személyes adatokra már nincs szükség abból a célból, amelyből azokat gyűjtötték vagy más módon kezelték;
4. az érintett visszavonja az adatkezelés alapját képező hozzájárulását (hozzájáruláson alapuló adatkezelés esetén), és az adatkezelésnek nincs más jogalapja;
5. az érintett tiltakozik az adatkezelés ellen, és nincs elsőbbséget élvező jogszerű ok az adatkezelésre a 17. és 18. pontok szerint alkalmazott adatkezelés jogalapok esetében (közhatalmi jogosítványon alapuló vagy jogos érdeken alapuló adatkezelés)
6. a személyes adatok jogellenesen kerültek kezelésre;
7. a személyes adatokat az Egyesületre alkalmazandó uniós vagy tagállami jogban előírt jogi kötelezettség teljesítéséhez törölni kell.
8. Az érintett törlési kérelmének az Egyesület nem tesz eleget, amennyiben az adatkezelés szükséges a személyes adatok kezelését előíró, az Egyesületre alkalmazandó jogszabályi kötelezettség teljesítéséhez.
9. Amennyiben az Egyesülethez törlési kérelem érkezik, az Egyesület első lépésként megvizsgálja, hogy a törlési kérelem valóban a jogosulttól származik-e. Ennek érdekében az Egyesület elkérheti az érintett és az Egyesület között fennálló szerződés azonosítására szolgáló adatokat, az érintett számára az Egyesület által kiállított irat azonosítószámát, az érintettről nyilvántartott személyazonosító adatok megadását (az Egyesület azonban nem kérhet azonosításként olyan plusz adatot, amelyet az érintettről nem tart nyilván).
10. Amennyiben az Egyesületnek eleget kell tennie a törlési kérelemnek, úgy köteles mindent megtenni annak érdekében, hogy a személyes adat az összes adatbázisból törlésre kerüljön.
11. Az Egyesület a törlésről jegyzőkönyvet vesz fel annak érdekében, hogy a törlés megtörténtét igazolni tudja. A jegyzőkönyvet az Egyesület képviselője vagy az a személy(ek) írja(ák) alá, aki(k)nek erre a munkaköri leírása nyomán jogosultsága van. A törlési jegyzőkönyv tartalmazza:
12. az érintett nevét,
13. a törölt személyes adattípust,
14. a törlés időpontját.
15. Az Egyesület tájékoztatja a törlési kötelezettségről mindazokat, akik számára a személyes adat továbbításra került.

Az adatkezelés korlátozáshoz való jog

1. A korlátozáshoz való jog minden adatkezelési jogalap vonatkozásában megilleti az érintettet.
2. Az Egyesület az érintett kérésére korlátozza az adatkezelést, ha az alábbiak valamelyike teljesül:
3. az érintett vitatja a személyes adatok pontosságát, ez esetben a korlátozás arra az időtartamra vonatkozik, amely lehetővé teszi, hogy az Egyesület ellenőrizze a személyes adatok pontosságát;
4. az adatkezelés jogellenes, és az érintett ellenzi az adatok törlését, és ehelyett kéri azok felhasználásának korlátozását;
5. az Egyesületnek már nincs szüksége a személyes adatokra adatkezelés céljából, de az érintett igényli azokat jogi igények előterjesztéséhez, érvényesítéséhez vagy védelméhez; vagy
6. az érintett a 17. és 18. pontok szerint alkalmazott adatkezelés jogalapok esetében (közhatalmi jogosítványon alapuló vagy jogos érdeken alapuló adatkezelés) tiltakozott az adatkezelés ellen; ez esetben a korlátozás arra az időtartamra vonatkozik, amíg megállapításra nem kerül, hogy az Egyesület jogos indokai elsőbbséget élveznek-e az érintett jogos indokaival szemben.
7. Ha az adatkezelés az előző pont alapján korlátozás alá esik, az ilyen személyes adatokat a tárolás kivételével csak az érintett hozzájárulásával, vagy jogi igények előterjesztéséhez, érvényesítéséhez vagy védelméhez, vagy más természetes vagy jogi személy jogainak védelme érdekében, vagy az Európai Unió, illetve valamely tagállam fontos közérdekéből lehet kezelni.
8. Az Egyesület tájékoztatja a kötelezettségről mindazokat, akik számára a személyes adat továbbításra került.

## Tiltakozás

1. A tiltakozás joga az érintettet a közhatalmi jogosítványon alapuló vagy jogos érdeken alapuló adatkezelés adatkezelési jogalapok esetében illeti meg.
2. Az Egyesület az érintett tiltakozás iránti kérelme esetén a személyes adatokat nem kezelheti tovább, kivéve, ha bizonyítja, hogy az adatkezelést olyan kényszerítő erejű jogos okok indokolják, amelyek elsőbbséget élveznek az érintett érdekeivel, jogaival és szabadságaival szemben, vagy amelyek jogi igények előterjesztéséhez, érvényesítéséhez vagy védelméhez kapcsolódnak.
3. Ha a személyes adatok kezelése közvetlen üzletszerzés érdekében történik, az érintett jogosult arra, hogy bármikor tiltakozzon a rá vonatkozó személyes adatok e célból történő kezelése ellen.
4. Ha az érintett tiltakozik a személyes adatok közvetlen üzletszerzés érdekében történő kezelése ellen, akkor a személyes adatok a továbbiakban e célból nem kezelhetők.

## Adathordozhatósághoz való jog

1. Az adathordozhatósághoz való jog a hozzájáruláson vagy a szerződésen alapuló adatkezelés jogalap esetében illeti meg az érintettet, ha az adatkezelés automatizált módon történik.
2. Az Egyesület biztosítja, hogy érintett a rá vonatkozó, általa az Egyesület számára rendelkezésére bocsátott személyes adatokat tagolt, széles körben használt, géppel olvasható formátumban megkapja, továbbá, hogy ezeket az adatokat az érintett egy másik adatkezelőnek továbbítsa.

# IX. Adatkezelési tevékenységek nyilvántartása

1. Az adatkezelési tevékenységek nyilvántartását az Egyesület az elszámoltathatóság elvéből következően annak érdekében végzi, hogy az GDPR-nak való megfelelést nyomon tudja követni, és igazolni tudja.
2. Az Egyesület a felelősségébe tartozóan végzett adatkezelési tevékenységekről legalább az alábbi nyilvántartásokat vezeti:
3. adattovábbítás nyilvántartása,
4. érintetti jogok érvényesítése iránti kérelmek és az arra az Egyesület által adott válaszok nyilvántartása,
5. hatósági megkeresések és az arra az Egyesület által adott válaszok nyilvántartása,
6. adatkezelés megszüntetése iránti kérelmek nyilvántartása,
7. ügyfelek nyilvántartása,
8. marketing célú megkeresések nyilvántartása,
9. munkaviszonnyal összefüggő személyes adatok kezelésének nyilvántartása,
10. munkaerő-felvétel nyilvántartása,
11. adatvédelmi incidensek nyilvántartása.
12. Az Egyesület a felelősségébe tartozóan végzett, a 62. pontban meghatározott adatkezelési tevékenységekről vezetett nyilvántartásait az alábbi tartalommal vezeti:
13. az Egyesület neve és elérhetősége, valamint – ha van ilyen – az Egyesület képviselőjének és az adatvédelmi tisztviselőnek a neve és elérhetősége;
14. az adatkezelés céljai;
15. az érintettek kategóriáinak, valamint a személyes adatok kategóriáinak ismertetése;
16. olyan címzettek kategóriái, akikkel a személyes adatokat közlik vagy közölni fogják
17. adott esetben a személyes adatok harmadik országba vagy nemzetközi szervezet részére történő továbbítására vonatkozó információk;
18. ha lehetséges, a különböző adatkategóriák törlésére előirányzott határidők;
19. ha lehetséges, a technikai és szervezési intézkedések általános leírása.
20. Amennyiben az Egyesület adatfeldolgozóként is végez tevékenységet, úgy az Egyesület nyilvántartást vezet az Egyesület nevében végzett adatkezelési tevékenységek valamennyi kategóriájáról. Ez a nyilvántartás a következő információkat tartalmazza:
21. az adatfeldolgozó vagy adatfeldolgozók és azok képviselőinek neve és elérhetőségei;
22. az Egyesület nevében végzett adatkezelési tevékenységek kategóriái;
23. adott esetben a személyes adatok harmadik országba vagy nemzetközi szervezet részére történő továbbítása.
24. A nyilvántartásokat az Egyesület írásban vezeti, papír alapon vagy elektronikus formátumban.

# X. Adatbiztonsági rendelkezések

1. Az Egyesület a tudomány és technológia állása és a megvalósítás költségei, továbbá az adatkezelés jellege, hatóköre, körülményei és céljai, valamint a természetes személyek jogaira és szabadságaira jelentett, változó valószínűségű és súlyosságú kockázat figyelembevételével megfelelő technikai és szervezési intézkedéseket hajt végre annak érdekében, hogy a kockázat mértékének megfelelő szintű adatbiztonságot garantálja.
2. Az Egyesület biztosítja, hogy az általa kezelt adatokhoz kizárólag az arra megfelelő jogosultsággal rendelkezők férjenek hozzá.

# XI. Adatvédelmi incidensek kezelése

1. Az adatvédelmi incidens megfelelő és kellő idejű intézkedés hiányában fizikai, vagyoni vagy nem vagyoni károkat okozhat a természetes személyeknek.
2. Az adatvédelmi incidenst az Egyesület indokolatlan késedelem nélkül, és ha lehetséges, legkésőbb 72 órával azután, hogy az adatvédelmi incidens a tudomására jutott, bejelenti a hatóságnak.
3. Az adatvédelmi incidenst nem kell a hatóságnak bejelenteni, ha az adatvédelmi incidens valószínűsíthetően nem jár kockázattal a természetes személyek jogaira és szabadságaira nézve.
4. Amennyiben az adatvédelmi incidens hatóság számára történő bejelentése szükséges, úgy a bejelentésben:
5. ismertetni kell az adatvédelmi incidens jellegét, beleértve – ha lehetséges – az érintettek kategóriáit és hozzávetőleges számát, valamint az incidenssel érintett adatok kategóriáit és hozzávetőleges számát;
6. közölni kell az adatvédelmi tisztviselő vagy a további tájékoztatást nyújtó egyéb kapcsolattartó nevét és elérhetőségeit;
7. ismertetni kell az adatvédelmi incidensből eredő, valószínűsíthető következményeket;
8. ismertetni kell az Egyesület által az adatvédelmi incidens orvoslására tett vagy tervezett intézkedéseket, beleértve adott esetben az adatvédelmi incidensből eredő esetleges hátrányos következmények enyhítését célzó intézkedéseket.
9. Ha az adatvédelmi incidens valószínűsíthetően magas kockázattal jár a természetes személyek jogaira és szabadságaira nézve, az Egyesület indokolatlan késedelem nélkül tájékoztatja az érintettet az adatvédelmi incidensről.

# XII. Hatályba léptető és záró rendelkezések

1. A jelen szabályzat 2023. március 27-én lép hatályba.